Wamed bodho mwa i tic mi rweyo lembanyong’a​—Keth dhanu dok julub\nWamed bodho mwa i tic mi rweyo lembanyong’a​—Kony ‘dhanu m’adundegi bedo ayika’ gidok julub\nPIRANG’O PIRE TIE TEK NITIMO KUMENO: Yehova beketho kodhi mi lemandha udong i ‘dhanu m’adundegi bedo ayika.’ (Tic 13:48; 1Ko 3:7) Watimo tic karacelo kude nwang’u wabekonyo dhanu m’ubeketho lembe ma waponjo igi i timo. (1Ko 9:26) Ukwayu ju ma waponjo kugi Biblia ginyang’ nia kara gibothi, mito gilim batizo. (1Pe 3:21) Wakonyogi nidoko julub, nwang’u wabeponjogi gitim alokaloka i kwo migi, girwei lembanyong’a, giponji dhanu, man githier kwo migi ni Yehova.​—Mt 28:19, 20.\nBed ipoi wi juponj Biblia nia waponjo kugi kara “ging’ei” Yehova man ginyai anyong’a i ie.​—Yh 17:3\nKonygi gitim mediri i thenge mi tipo, man givoi lembe ma copo cero wang’gi, calu ve timo m’umaku piny ungo man jurimo ma reco\nKonygi man keth cwinygi i wang’ limo batizo man i ng’eye bende.​—Tic 14:22\nNEN VIDEO MA THIWIE TIE YEHOVA MUNGU BIKONYI, MAN I NG’EYE DWOK WANG’ PENJI M’ULUBO E:\nLembang’o ma copo ketho ng’atini lworo nithiero kwo pare man nilimo batizo?\nJudong cokiri gicopo konyo juponj Biblia nenedi kara gimediri i thenge mi tipo?\nGiragora pa Isaya 41:10 ubemio iwa ponji ma kani?\nKite ma kani ma bikonyowa nitimo ni Yehova i ayi ma foyo ie, kadok watie dhanu ma leng’ ungo de?\nWatimo tic karacelo ku Yehova nenedi pi niketho dhanu udok julub?\nNyo idaru penjo ka nyo ng’atu mange de nuti m’umaru niponjo Biblia?\nKa ng’atu moko m’iponjo kude Biblia ubemedere i thenge mi tipo, nyo idaru penje de nia jurimbe kunoke wat pare moko nuti m’umaru ning’eyo gin ma Biblia ubeponjo? (Yh 1:40, 41) Icopo ketho cwinye nia ekor pi ponji mi Biblia ni jurimbe man eketh inyuth igi kite ma ponjine bekadhu ko. Ka wabenyang’ pi jumange m’umaru niponjo Biblia, wabimedara ninwang’u dhanu m’uromo.​—Mt 10:11.